ལྗོངས་མི་དམངས་སྲིད་གཞུང་གིས་འདི་ལོར་བོད་རང་སྐྱོང་ལྗོངས་སུ་བོད་ཀྱི་སྐད་ཡིག་སློབ་སྦྱོང་དང༌།བེད་སྤྱོད།གོང་འཕེལ་གཏོང་རྒྱུ་བཅས་ཀྱི་གཏན་འབེབས་འགའ་ཞིག་དོན་འཁྱོལ་བྱེད་པའི་ཞིབ་སྲོལ་གཏན་འབེབས་གནང་ཡོད་རུང༌།དེ་ནི་ད་ལྟའང་ལག་ལེན་དོན་ཐོག་ཏུ་འཁྱོལ་ཐུབ་མེད།གང་ལགས་ཤེ་ན།དང་ཐོག་བོད་ལྗོངས་ཀྱི་རིམ་པ་གོང་མའི་དབུ་ཁྲིད་མང་དག་ཅིག་གི་བོད་ཡིག་གི་ཆུ་ཚད་ཞན་ཞིང༌།བོད་ཡིག་ཡེ་ནས་མི་ཤེས་མཁན་ཡང་མི་ཉུང་བ་ཞིག་ཡོད་པས།ལས་དོན་དངོས་ཀྱི་སྟེང་དུ་བོད་ཡིག་ནི་རྣམ་པ་ཙམ་ལས་གོ་ཆོད་ཀྱི་མེད།དཔེར་ན་གོང་རིམ་ལ་སྙན་སེང་ཞིག་ཞུ་འདོད་ན།རྒྱ་ཡིག་ལས་བོད་ཡིག་ལ་མིག་ཀྱང་བལྟ་འདོད་མེད།དེ་ལྟར་གཞི་རིམ་ནས་རང་སྐྱོང་ལྗོངས་བར་འོག་མ་འོག་མས་གོང་མ་གོང་མའི་དབུ་ཁྲིད་ཀྱི་གནས་ཚུལ་ལ་བལྟས་ཏེ་ལས་ཀ་བགྱི་དགོས་ཡོད་སྟབས།གོང་མ་གོང་མའི་བོད་ཡིག་གི་ཆུ་ཚད་ཞན་ཁར་ད་དུང་སློབ་སྦྱོང་དང་བེད་སྤྱོད་བྱེད་རྒྱུར་དོ་སྣང་མ་བྱས་ཚེ།འོག་མ་འོག་མའི་དབུ་ཁྲིད་ཚོས་དེ་བས་མི་བྱེད་པ་ནི་རང་གཞན་ཀུན་གྱིས་ཤེས་བཞིན་ཡིན་པས་ཞིབ་པར་སྨྲོས་ཅི་དགོས།གཞན་ཡང་སློབ་གྲྭ་ཞིག་གི་ངོས་ནས་བཤད་ནའང་བོད་ཡིག་སློབ་ཚན་ཕུད།གཞན་རང་བྱུང་ཚན་རིག་སྐོར་གྱི་སློབ་ཚན་དང༌།ཆབ་སྲིད་སོགས་ཕལ་ཆེར་གཞན་སྐད་ཀྱི་སྟེང་ནས་སློབ་ཁྲིད་བྱེད་དགོས་པས།བོད་ཡིག་ལ་དངོས་ཤུགས་གང་རུང་ནས་མཐོང་ཆུང་དང༌།དོ་སྣང་མི་བྱེད་པའི་རིགས་མང་དག་ཐོན་པར་གདོན་མི་ཟ།དེ་ཡང་ཁ་ནས་བོད་ཡིག་སློབ་སྦྱོང་དང༌།བེད་སྤྱོད།གོང་འཕེལ་གཏོང་དགོས་ཟེར་བ་ལས་ལག་ལེན་དོན་ཐོག་ཏུ་འཁྱོལ་བར་མ་བྱས་ཚེ།དེ་ནི་རྣ་བའི་བུ་རམ་ཙམ་ལས་གཞན་གང་ཡང་མིན།་་་སྐད་ཡིག་འདྲ་མཉམ་རྒྱུན་འཁྱོང་མ་བྱས་ན།མི་རིགས་འདྲ་མཉམ་ཞེས་པ་དེ་ནི་ཁ་བཤད་ཆུ་ཡི་ཝུ་བ་ཙམ་དུ་ཟད།༩ཅེས་གསུངས་འདུག